АҞӘА, жьҭаара 24 – Sputnik, Асмаҭ Ҵәыџьԥҳа. Москвантәи Аҟәаҟа амҩа иқәыз апассаџьыртә дәыӷба Гагра араион Цандрыԥшь ақыҭаҿы жьҭаара 24 асааҭ 8:30 рзы аҵла ақәҳаит ҳәа Sputnik адырра аиҭеит АУН "Аԥсныеихамҩа" анапхгаҩы ихаҭыԥуаҩ Игор Марганиа.
Иара иажәақәа рыла, 185-ҩык апассаџьырцәа рҟынтәи аӡәгьы ааха имоуит.
"Аҵла атепловоз маҷк иҭанарҽылеит, асаркьа ԥҽит, аха апассаџьырцәа кьыс рмоуит. Изҭахыз автобусқәа рыла Аҟәаҟа иааргеит", - иҳәеит иара.
Марганиа иазгәеиҭеит апассаџьырцәа макьаназ акомпенсациазы АУН "Аԥсныеихамҩа" анапхгара ишадымҵаалац.